རྩོམ་རིག་དཔྱད་བརྗོད་ནི་གཟབ་ནན་གྱི་ཚན་རིག་བྱ་འགུལ་ཞིག་ཡིན་པ་ཟད།མཛེས་རྟོག་གི་དཔྱད་འཇོག་ཞིག་དང་དམིགས་བསལ་གྱི་སྤྱི་ཚོགས་དཔྱད་བརྗོད་རིགས་ཤིག་ཀྱང་ཡིན་ཏེ།གཞུང་ལུགས་དང་ཐབས་ཤེས་གཉིས་འཛོམ་སྒོས་རྩོམ་རིག་སྣང་ཚུལ་ལ་དཔྱད་གླེང་དང་ཉམས་ལེན།དཔྱད་འཇོག་བྱེད་པའི་ཞིབ་འཇུག་འབྲས་བུ་ཞིག་ཡིན་ཕྱིན།སྙན་ངག་དཔྱད་བརྗོད་ཀྱང་དེ་ལས་མས་འདས་པར་ཚན་རིག་ཞིབ་འཇུག་གི་བྱ་འགུལ་ཁྲོད་སིམ་པའི་སྙན་ངག་གི་སྣང་ཚུལ་མཐའ་དག་ལ་དཔྱད་འཇོག་སྤེལ་པའི་བརྩམས་ཆོས་རྣམ་པར་འདོད་ལ།སྙན་ངག་དཔྱད་བརྗོད་ཀྱི་འགན་འཁྲི་ནི་སྒྱུ་རྩལ་སྣང་ཚུལ་ཁྲོད་ཀྱི་མཛེས་རྟོག་རིན་ཐང་དང་བསམ་བློའི་དགོངས་པ།དེ་མིན་གསར་རྩོམ་ཐབས་ལམ་དང་ཆོས་ཉིད་ལ་སོགས་པར་དཔྱད་གླེང་བགྱིས་ཏེ་སྒྱུ་རྩལ་གསར་རྩོམ་གྱི་ཆུ་ཚད་མཐོར་འདེགས་གཏོང་བ་དང་།ཀློག་པ་པོས་བརྩམས་ཆོས་ཡང་དག་སྒོས་གོ་བ་ལོན་པར་སྐུལ་སྤེལ་བྱེད་དེ་སྒྱུ་རྩལ་མྱོང་རོལ་ནུས་པ་དང་བདེ་ཐང་གི་སྒྱུ་རྩལ་སྤྲོ་སྣང་གསོ་སྐྱོང་གོང་མཐོར་གཏོང་དགོས་པར་འདོད།།